**VI. ИЗВЕШТАЈ** **О СПРОВЕДЕНОЈ EX ANTE АНАЛИЗИ ЕФЕКАТА**

**ПРЕДЛОГА ЗАКОНА О ГАСУ**

**1. Сагледавање постојећег стања**

**1) Приказати постојеће стање у предметној области у складу са важећим правним оквиром.**

Енергетска политика Републике Србије разрађена је и спроводи се Стратегијом развоја енергетике, Програмом остваривања Стратегије и Енергетским билансом. Такође, у складу са преузетим обавезама које проистичу из међународног уговора, донет је Интегрисани национални енергетски и климатски план.

Реализација енергетске политике прати се кроз израду Извештаја о степену реализације Стратегије развоја енергетике и Програма остваривања Стратегије, као и Извештаја о реализацији Интегрисаног националног енергетског и климатског плана.

Показатељи који се прате у вези наведених извештаја су степен реализације циљева енергетске политике сагласно обавезама према Уговору о Енергетској заједници, мера, пројеката и активности дефинисаних за све области енергетике (електрична енергија, топлотна енергија, угаљ, нафта, природни гас). Вредности показатеља се исказују кроз различите индикаторе дефинисане у оквиру наведених документа за сваку област енергетике посебно.

Поред тога прати се реализација енергетског биланса Републике Србије, а показатељи су вредности домаће производње примарне енергије, нето увоз енергије и енергената, укупно снабдевање енергијом, финална потрошња енергије и др. Вредности ових показатеља се одређују на годишњем нивоу.

Услови за поуздано, сигурно и квалитетно снабдевање купаца природним гасом, услови и начин обављања енергетских делатности у сектору природног гаса, делокруг рада Агенције за енергетику Републике Србије (у даљем тексту: Агенција) у сектору природног гаса, начин организовања и функционисања тржишта природног гаса, права и обавезе учесника на тржишту, заштита купаца природног гаса, пројектовањe, изградња, одржавање и коришћење гасовода и унутрашњих гасних инсталација уређени су Законом о енергетици („Службени гласник РС”, бр. 145/14, 95/18 – др. закон, 40/21, 35/23 – др. закон, 62/23 и 94/24 - у даљем тексту: Закон о енергетици), Законом о цевоводном транспорту гасовитих и течних угљоводоника и дистрибуцији гасовитих угљоводоника („Службени гласник РС”, број 104/09) и низом подзаконских аката наведених закона.

Већина решења прописаних горе наведеним прописима примењује се у потпуности и у складу са прописаним роковима. Преко изјављених жалби на решења надлежних органа, достављених захтева за мишљење у вези примене одредаба ових прописа прати се могућност практичне примене одредаба прописа и уочавају проблеми у практичном поступању. У току примене наведених прописа праћена је усклађеност са другим прописима, односно јасност прописа и њихова примењивост.

**2) Да ли је уочен проблем у области и на коју циљну групу се односи? Представити узроке и последице проблема?**

Законом о енергетици и његовим подзаконским актима транспоноване су одредбе прописа ЕУ о унутрашњем тржишту енергије у складу са обавезама које је Република Србија преузела потписивањем Уговора о оснивању Енергетске заједнице, а у области природног гаса то су: Директива 2009/73/ЕЗ о заједничким правилима за унутрашње тржиште природног гаса, којом се укида Директива 2003/55/ЕЗ, Уредба (ЕЗ) 715/2009 о условима за приступ транспортним мрежама природног гаса, на основу које престаје да важи Уредба (ЕЗ) 1775/2005, Уредбе (ЕУ) 994/2010 о мерама заштите сигурности снабдевања гасом, Уредбе ЕУ 2015/703 о успостављању правила интероперабилности и размене података, Уредбе ЕУ 2017/459 о успостављању мрежних правила за механизме расподеле капацитета у транспортним системима за природни гас, Уредбе ЕУ 2017/460 о успостављању мрежних правила о усклађеним структурама транспортних тарифа за гас и Уредбе ЕУ 312/2014 о успостављању мрежних правила о балансирању транспортних мрежа.

Одлуком Министарског савета Енергетске заједнице од 30. новембра 2021. године Република Србија преузела је обавезу да своја акта усагласи и са Уредбом (ЕУ) 2017/1938 Европског парламента и Већа о мерама заштите сигурности снабдевања гасом, којом се ван снаге ставља Уредба 994/2010 и Уредбом (ЕУ) 2022/1032 о измени уредби (ЕУ) 2017/1938 и (ЕЗ) 715/2009 у погледу складиштења гаса.

Кроз Предлог закона о гасу биће транспоноване одредбе наведених ЕУ прописа са којима законодавни оквир још увек није усаглашен и настављен процес реформи енергетског сектора са циљем обезбеђења предуслова за развој и ефикаснији рад свих субјеката који обављају енергетске делатности према тржишним принципима пословања. Доношењем овог закона биће створени услови за сигурно, квалитетно и поуздано снабдевање природним гасом, уређена питања која се односе на услове испоруке и снабдевања природним гасом, мере које се предузимају у случају поремећаја, као и успостављање сарадње земаља из региона у случају кризе у снабдевању природним гасом.

Доношењем овог закона биће створен и основ да се у гасоводни систем поред природног гаса може преузети и водоник у мери у којој се може технички и безбедно користити и преносити кроз систем.

Уочени проблеми се односе и на потребу да се прецизира и уреди власништво над гасоводима, коришћење гасовода, као и мере за њихову заштиту.

Овим законом прецизираће се садржај подзаконских аката које доноси министар у вези са пројектовањем, изградњом и одржавањем гасовода и унутрашњих гасних инсталација, питања у вези са стручном оспособљеношћу које корисници опреме под притиском морају да испуњавају и уређена права и дужности инспекције опреме под притиском.

Како је област природног гаса уређена низом прописа доношењем овог закона одредбе везане за област природног гаса биће пренете у јединствен закон чиме ће омогућити боље сагледавање и уређење ове области.

**3) Да ли постоје неки други разлози за промену (интервенцију) у области у случају да није уочен проблем?**

Један од разлога за доношење овог закона је и транспоновање одредби Уредбе (ЕУ) 2017/1938 Европског парламента и Већа о мерама заштите сигурности снабдевања гасом, којом се ван снаге ставља Уредба 994/2010 и Уредбом (ЕУ) 2022/1032 о измени уредби (ЕУ) 2017/1938 и (ЕЗ) 715/2009 у погледу складиштења гаса. Закон о енергетици делимично је усклађен са наведеним прописима, а потпуна усклађеност постићи ће се пре свега преношењем одредби које се односе на сертификацију оператора складишта гаса и поступка доношења Кризног и Превентивног плана у циљу обезбеђења сигурног снабдевања гасом.

**2. Утврђивање циља**

**1) Који циљ је потребно постићи?**

Спровођењем аката којим је уређена област природног гаса успостављен је оквир за обављање енергетских делатности, начин организовања и функционисања тржишта природног гаса, права и обавезе учесника на тржишту, безбедан и несметан цевоводни транспорт, пројектовање, изградња, одржавање и коришћење гасовода и унутрашњих гасних инсталација.

Како је област природног гаса уређена низом прописа, од којих су најзначајнији наведени закони и њихова подзаконска аката, доношењем секторског Закона о гасу одредбе везане за област гаса преносе се у јединствен закон што омогућава боље сагледавање и уређење ове области.

Основни циљ Закона о гасу је да се створе услови за сигурно, квалитетно и поуздано снабдевање гасом, као и за уравнотежен развој сектора.

**2) Да ли је циљ који се постиже доношењем прописа усклађен са циљевима важећих планских докумената и приоритетним циљевима Владе?**

Циљ који се постиже доношењем прописа усклађен је са циљевима важећих планских докумената и приоритетним циљевима Владе - Приоритетни циљ 1.4. Енергетска безбедност и транзиција ка одрживој енергетици, 1.4.4. Повећање капацитета за (пренос) цевоводни транспорт и складиштење нафте.

Поред наведеног, циљ је да се створе услови за сигурно, квалитетно и поуздано снабдевање гасом, као и за уравнотежен развој сектора.

**3) На основу ког показатеља учинка се утврђује да ли је дошло до постизања циља?**

Постизање циљева може се утврдити на основу следећих показатеља учинка:

* просечна учесталост и просечно трајање прекида у испоруци природног гаса по кориснику (Извештај о сигурности снабдевања);
* број сертификованих оператора транспортног система, односно складишта гаса;
* број субјеката који су добили решење о испуњености услова за одржавање унутрашњих гасних инсталација;
* смањење утврђених неправилности у поступку инспекцијског надзора инспектора опреме под притиском (Извештај Министарства рударства и енергетике – Инспекција опреме под притиском).

**4) Дефинисати извор провере и рокове за прикупљање података за праћење примене прописа.**

Организациона јединица у оквиру Министарства рударства и енергетике, која ће бити задужена за праћење примене прописа је Сектор за нафту и гас. Подаци на основу којих ће се пратити примена прописа се прибављају путем вршења надзора над применом овог закона. Надзор над спровођењем одредаба овог закона и прописа донетих на основу овог закона врши Министарство рударства и енергетике. Енергетски субјекти, аутономна покрајина и јединице локалне самоуправе дужни су да на захтев министарства, доставе све податке неопходне за обављање послова из делокруга рада министарства.

Инспекцијски надзор врши Министарство рударства и енергетике преко инспектора опреме под притиском у оквиру делокруга утврђеног законом, док се Аутономној покрајини поверава вршење инспекцијског надзора на територији аутономне покрајине.

Надзор над спровођењем одредаба овог закона и прописа донетих на основу овог закона који се односе на заштиту од пожара и експлозија и заштиту животне средине врши министарство надлежно за послове заштите од пожара и експлозија, односно министарство надлежно за послове заштите животне средине, у складу са посебним законима. Надзор над спровођењем одредаба овог закона и прописа донетих на основу овог закона које се односе на просторно планирање и изградњу врши министарство надлежно за послове просторног планирања и изградње у складу са посебним законом.

Подаци на основу којих ће се пратити примена прописа се добијају на основу редовног извештавања енергетских субјеката (квартално), годишњег извештаја Агенције за енергетику Републике Србије, годишњег извештаја о сигурности снабдевања гасом, редовног и ванредног инспекцијског надзора (записници инспектора) и решавањем по жалбама на решења инспектора опреме под притиском, као и жалбама на решења Агенције за енергетику (другостепени поступци).

**3. Идентификовање опција**

**1) Да ли је циљ могуће постићи применом „status quo” опције? Приказати последице примене „status quo” опције.**

Циљ није могуће постићи применом „status quo” опције. Применом „status quo”није могуће област уредити на начин који доприноси остварењу циља.

**2) Да ли је циљ могуће постићи искључиво применом подстицајних, информативно-едукативних, институционално-управљачких или мера за обезбеђивање добара и услуга, без доношења новог или измене постојећег прописа? Навести разлоге због којих се одустало од примене ове опције.**

Применом подстицајних, информативно-едукативних, институционално-управљачких или мера за обезбеђивање добара и услуга, без доношења новог прописа, није могуће постићи циљ, с обзиром да се ради о материји која се може уредити само законом.

**3) Које су кључне промене које се прописом предлажу ради постизања циља?**

Кључна промена која се прописом предлаже је сертификација оператора складишта гаса, а у циљу усаглашавања са Уредбом (ЕУ) 2022/1032 о измени уредби (ЕУ) 2017/1938 и (ЕЗ) 715/2009 у погледу складиштења гаса. Поступак сертификације покреће се на захтев правног лица које још није сертификовано као оператор складишта, захтев Агенције за енергетику или образложен захтев Секретаријата Енергетске заједнице. Поступак сертификације спроводи Агенција за енергетику и при разматрању захтева узима у обзир и мишљење Министарства рударства и енергетике о ризицима на сигурност снабдевања енергијом и енергентима Републике Србије или потписница Уговора о оснивању Енергетске заједнице. Прелиминарну одлуку о сертификацији оператора складишта са пратећом документацијом Агенција је дужна да достави Секретаријату Енергетске заједнице и доноси коначну одлуку о сертификацији оператора складишта, узимајући у обзир то мишљење. Енергетски субјект који на дан ступања на снагу овог закона има лиценцу за обављање делатности складиштење и управљање складиштем природног гаса наставља да обавља ту делатност до окончања поступка сертификације и дужан је да поднесе захтев за сертификацију у року од 6 месеци од дана ступања на снагу подзаконског акта Закона о енергетици којим ће овај поступак бити ближе уређен.

Такође, овим законом прецизније се уређују одредбе које се односе на одржавање унутрашњих гасних инсталација и услове које правно лице, односно предузетник мора да испуни како би добило решење о испуњености услова за одржавање унутрашњих гасних инсталација.

Поред наведеног, на јаснији начин се уређују права и дужности инспекције опреме под притиском и даје се основ да се подзаконским актима боље уреде питања везана за пројектовање, изградњу, коришћење и заштиту гасовода и унутрашњих гасних инсталација.

**4) Које опције су разматране приликом израде прописа и навести разлоге због којих се од њих одустало?**

Имајући у виду предложене измене, нису разматране друге опције јер се предложена материја може уредити само изменом законске регулативе. Наиме, предложене измене у односу на постојеће прописе се односе на сертификацију оператора складишта гаса, услове које правно лице, односно предузетник мора да испуни како би добило решење о испуњености услова за одржавање унутрашњих гасних инсталација, садржај правилника који доноси министар у вези са пројектовањем, изградњом и коришћењем гасовода и унутрашњих гасних инсталација, као и права и дужности инспектора опреме под притиском.

**5) Која је међународна упоредна пракса у регулисању области?**

Законом о гасу уређују се услови за поуздано, сигурно и квалитетно снабдевање купаца природним гасом, услови и начин обављања енергетских делатности у сектору природног гаса, делокруг рада Агенције за енергетику Републике Србије у сектору природног гаса, начин организовања и функционисања тржишта природног гаса, права и обавезе учесника на тржишту и заштита купаца природног гаса. Овај закон усклађен је са прописима ЕУ којима је уређено тржиште гаса. Основни циљ ових прописа је успостављање заједничких правила за унутрашње тржиште природног гаса, раздвајање власништва над транспортним системима и складиштима гаса од снабдевања и производње, обезбеђење недискриминаторног приступа гасним мрежама, независност националних регулаторних тела, заштиту потрошача и њихово право на избор снабдевача, транспарентност цена и података, као и обавезе држава чланица да прате баланс понуде и потражње и планирају мере у кризним ситуацијама.

**4. Анализа економских ефеката**

**1) Да ли се предложеним решењима прописа уводи нови, укида или мења постојећи административни поступак и/или административни захтев за привредне субјекте и који су позитивни ефекти овог решења? Да ли предложена решења утичу на повећање или умањење административних трошкова1 и колико износи повећање или умањење административних трошкова које сноси привредни субјект?**

Овим законом се не уређују нови административни поступци.

**2) Да ли се предложеним решењима прописа уводи нова, мења или укида постојећа финансијска обавеза за привредне субјекте? Који су позитивни ефекти увођења нове, измена или укидања обавезе?**

Овим законом се не уводи нова, мења или укида постојећа финансијска обавеза за привредне субјекте.

**3) Да ли се предложеним решењима прописа уводи нова, мења или укида постојећа обавеза која утиче на повећање или умањење трошкова производње и/или пружања услуга које сноси привредни субјект? Колико износи повећање или умањење ових трошкова? Да ли се обавеза може испунити на домаћем тржишту и да ли је рок за испуњење обавезе примерен? Који су позитивни ефекти увођења нове, измена или укидања обавезе?**

Предложеним решењима се не уводи обавеза која је од утицаја на цену пружања услуга, односно директне трошкове производње које сноси привредни субјект, али би могла бити од утицаја на повећање трошкова пружања цене услуга уколико би се знатно променила њена висина.

**4) На који начин ће предложена решења прописа утицати на конкурентност привредних субјеката на домаћем и иностраном тржишту?**

Предложена решења нису од знатног утицаја на конкурентност привредних субјеката на домаћем и иностраном тржишту.

Ранијим решењима из Закона о енергетици, која су преузета овим законом, подстакнут је развој конкуренције у сектору гаса у Републици Србији, како би се повећала ефикасност овог сектора кроз дејство тржишних механизама. Регулисане цене се у овом сектору утврђују само за природне монополске делатности, које су и делатности од општег интереса у складу са посебним законом, и то су делатност транспорта и управљања транспортним системом за природни гас, дистрибуција и управљање дистрибутивним системом за природни гас, складиштење и управљање складиштем природног гаса и јавно снабдевање природним гасом.

Енергетске делатности су уређене на начин који привредним субјектима, предузетницима и физичким лицима омогућавају обављање делатности уз испуњење истих, јасно дефинисаних услова.

**5) На који начин ће предложена решења прописа утицати на конкуренцију?**

Предложена решења нису од утицаја на конкуренцију.

**6) На који начин ће предложена решења прописа утицати на микро, мале и средње привредне субјекте (ММСП)?**

Предложена решења нису од утицаја на микро, мале и средње привредне субјекте.

**5. Анализа ефеката на друштво**

**1) Да ли се предложеним решењима прописа уводи нови, укида или мења постојећи административни поступак за грађане и који су позитивни ефекти овог решења? Да ли предложена решења прописа утичу на повећање или умањење административних трошкова и колико износи повећање или умањење административних трошкова које сносе грађани?**

Овим законом се не уређују нови административни поступци за грађане.

**2) Да ли се предложеним решењима прописа уводи нова, мења или укида постојећа финансијска обавеза за грађане?**

Предложеним решењима прописа се не уводи нова, мења или укида постојећа финансијска обавеза за грађане.

**3) Да ли се предложеним решењима прописа уводи нова, мења или укида постојећа обавеза која утиче на трошкове живота?**

Предложеним решењима прописа се не уводи нова, мења или укида постојећа обавеза која утиче на трошкове живота.

**4) На који начин предложена решења прописа утичу на доступност, квалитет и цене роба и услуга од значаја за животни стандард становништва?**

Предложена решења прописа утичу првенствено на квалитет испоруке и снабдевања гасом, али не и цене гаса, а што би било од значаја за животни стандард становништва.

**5) На који начин предложена решења прописа утичу на тржиште рада, запошљавање, услове за рад и синдикално удруживање?**

Предложена решења прописа не утичу на тржиште рада, запошљавање, услове за рад и синдикално удруживање.

**6) На који начин предложена решења прописа утичу на здравље људи?**

Предложена решења прописа нису од директног утицаја на здравље људи.

**7) На који начин предложена решења прописа утичу на обим остваривања права на правично суђење, приступачност јавним површинама и објектима и приступ информацијама? На који начин предложена решења утичу на квалитет и доступност јавних услуга, услуга система социјалне заштите, система здравствене заштите и система образовања, као и других јавних услуга, нарочито у контексту заштите и унапређења права припадника осетљивих друштвених група?**

Предложено решење, које је идентично већ постојећем, омогућава да оператор транспортног, односно дистрибутивног система има право преласка преко непокретности другог власника ради извођења радова на одржавању, контроли исправности гасовода, односно уређаја, постројења или опреме који су њихов саставни део, као и извођења других радова и употребе непокретности на којој се изводе наведени радови само док ти радови трају. Власник непокретности је дужан да омогући приступ гасоводима, односно уређајима, постројењима или опреми који су њихов саставни део и да трпи и не омета извршење радова оператора система. Оператор транспортног, односно дистрибутивног система је дужан да надокнади штету коју нанесе власнику непокретности у току извођења радова, чију висину утврђују споразумно. У случају да власник непокретности и оператор транспортног, односно дистрибутивног система не постигну споразум одлуку о томе доноси надлежни суд.

Забрањена је изградња објеката који нису у функцији гасовода, као и извођење других радова испод, изнад или поред гасовода, супротно закону, као и техничким и другим прописима. Такође, забрањено је засађивање дрвећа и другог растиња на земљишту изнад, испод или на непрописној удаљености од гасовода. Оператор транспортног, односно дистрибутивног система који обавља делатност на гасоводу, дужан је да о свом трошку редовно уклања дрвеће или гране и друго растиње које угрожава рад гасовода.

У експлоатационом појасу транспортног гасовода и заштитном појасу дистрибутивног гасовода не смеју се изводити радови и друге активности, изузев пољопривредних радова дубине до 0,5 метара, без сагласности оператора транспортног, односно дистрибутивног система. Правно или физичко лице које је добило сагласност мора писаним путем пре почетка извођења радова, односно других активности да обавести оператора транспортног, односно дистрибутивног система када ће започети радове, односно друге активности и мора приликом извођења радова, односно других активности спроводити техничке услове и мере заштите према упутству оператора система.

**8) На који начин предложена решења прописа утичу на доступност културних садржаја и очување културног наслеђа?**

Предложена решења нису од утицаја на доступност културних садржаја и очување културног наслеђа.

**9) Да ли предложена решења прописа имају различите ефекте на жене и мушкарце, тј. родну равноправност? Описати те ефекте. Да ли пропис повећава или умањује родну равноправност? Које мере су предвиђене за ублажавања потенцијалних негативних ефеката прописа на родну равноправност?**

Предложена решења прописа нису од утицаја на родну равноправност.

**6. Анализа ефеката на животну средину и климатске промене**

**1) На који начин предложена решења прописа утичи на животну средину?**

Предложена решења нису од директног утицаја на животну средину.

**7. Анализа управљачких ефеката**

**1) Које активности је потребно спровести и у којим роковима како би се омогућила примена прописа? Која организациона јединица унутар органа, односно организације који врше јавна овлашћења, је одговорна за спровођење ових активности?**

Министарство рударства и енергетике је предлагач и доносилац подзаконских аката овог закона. Прописи за извршавање овог закона биће донети у року од две године од дана ступања на снагу овог закона, осим прописа који се односи на сертификацују оператора складишта гаса који ће бити донет у року од шест месеци од дана ступања на снагу овог закона.

До доношења ових прописа примењиваће се прописи који су донети на основу Закона о енергетици („Службени гласник РС”, бр. 145/14, 95/18 - др. закон, 40/21, 35/23 – др. закон, 62/23 и 94/24) и Закона о цевоводном транспорту гасовитих и течних угљоводоника и дистрибуцији гасовитих угљоводоника („Службени гласник РС”, број 104/09), ако нису у супротности са одредбама овог закона.

Енергетски субјект који на дан ступања на снагу овог закона има лиценцу за обављање делатности складиштење и управљање складиштем природног гаса наставља да обавља ту делатност до окончања поступка сертификације и дужан је да поднесе захтев за сертификацију у року од 6 месеци од дана ступања на снагу прописа којим се овај поступак ближе прописује.

Агенција за енергетику ће апликацију за поређење цена израдити у року од две године од дана ступања на снагу овог закона.

**2) Одредити капацитете органа, односно организације који врше јавна овлашћења који је потребно ангажовати за примену прописа. Да ли су капацитети довољни за примену прописа?**

За примену решења овог прописа није потребно ангажовати додатне капацитете. Наиме, у примени предложених решења учествују Министарство рударства и енергетике, и Агенција за енергетику Републике Србије.

**3) На који начин предложена решења прописа утичу на ефикасност, одговорност и транспарентност рада органа, односно организација који врше јавна овлашћења надлежних за примену прописа?**

Предложенa решењa којим се прецизира надлежност за одлучивање у поступцима поднетих жалби на решења енергетских субјекта, жалби на решења министарства надлежног за послове енергетике и жалби на решења инспектора опреме под притсиком доприносе прецизнијем уређењу надлежности између органа и решавању код поднетих жалби.

**4) На који начин предложена решења прописа утичу на владавину права?**

Предложена решења омогућавају једнакост примене прописа за све учеснике.

**8. Анализа финансијских ефеката**

**1) Колико износе јавни расходи примене прописа и из којих извора финансирања ће се обезбедити средства?**

За примену прописа неће бити потребни додани извори финансирања.

**2) Какве ће ефекте предложена решења прописа имати на јавне приходе и расходе?**

Предложена решења прописа неће имати ефекте на јавне приходе и расходе.

**9. Анализа ризика**

**1) Навести кључне ризике за примену прописа. Које мере ће бити предузете како би се смањила вероватноћа настанка ризичних догађаја, односно умањили њихови ефекти и које мере ће бити предузете уколико се ризик оствари?**

Нема кључних ризика за спровођење овог прописа.

**10. Извештај о спроведеним консултацијама**

**1) Одредити циљне групе и заинтересоване стране које је потребно укључити у процес консултација.**

Консултације су спроведене са циљем укључивања свих релевантних и заинтересованих страна, а у складу са Законом о планском систему Републике Србије („Службени гласник РС”, број 30/18) и Уредбом о методологији израде докумената јавних политика („Службени гласник РС”, број 20/25).

**2) У ком периоду су спроведене консултације и да ли су релевантне информације о времену и месту примене изабраних метода консултација и њиховим резултатима, објављене на Порталу „еКонсултације”? Навести линк са Портала „еКонсултације” или неке друге интернет странице преко које су спроведене консултације.**

У периоду од 27. јуна 2025. године до 14. јула 2025. године спроведене су јавне консултације на Порталу „еКонсултације” (<https://ekonsultacije.gov.rs/topicOfDiscussionPage/496/4>). Министарство рударства и енергетике обавестило је представнике свих органа јавне власти, заинтересоване стране и циљне групе из реда грађана и привредних субјеката, удружења грађана или привредних субјеката и других организација цивилног друштва, научно-истраживачких, струковних и других организација да је започело са израдом Нацрта закона o гасу. У том смислу Министарство рударства и енергетике је имајући у виду значај прописа израдило и полазне основе за израду Нацрта закон о гасу, које су биле пратећи материјал уз ову објаву. Све заинтересоване стране позване су да најкасније до 11. јула 2025. године доставе предлоге и сугестије на полазне основе за израду Нацрта закона о гасу, као и на друга питања у вези са облашћу која ће бити предмет уређивања овог закона на мејл адресу [naftaigas@mre.gov.rs](mailto:naftaigas@mre.gov.rs).

Спровођење јавне расправе о Нацрту закона о гасу било је одређено у периоду од 20. октобра 2025. године до 10. новембра 2025. године. У оквиру јавне расправе била је организована презентација и расправа о Нацрту закона о гасу у форми округлог стола који су одржани 27. октобра 2025. године у Привредној комори Србије, Регионална привредна комора Нови Сад, 30. октобра 2025. године у Привредној комори Србије, Регионална привредна комора Ниш и 7. новембра 2025. године у Дому инжењера ,,Никола Тесла”, Београд. Текст Нацрта закона о гасу објављен је на интернет страници Министарства рударства и енергетике [www.mre.gov.rs](http://www.mre.gov.rs) као и на Порталу е-консултације <https://ekonsultacije.gov.rs/>. Примедбе, предлози и сугестије достављали су се Министарству рударства и енергетике путем електронске поште на e-mail адресу: [naftaigas@mre.gov.rs](mailto:naftaigas@mre.gov.rs) или путем поште на адресу: Министарство рударства и енергетике, ул. Немањина 22-26, Београд.

Нацрт закона о гасу припремила је Радна група образована Решењем 02333553 2025 14820 006 000 000 00 од 23. маја 2025. године у којој су учествовали представници ресорног министарства, Агенције за енергетику Републике Србије, енергетских субјеката и Стручног удружење за дистрибуцију природног гаса.

**3) Навести циљне групе и заинтересоване стране које су учествовале у консултацијама.**

Јавна расправа о Нацрту закона о гасу у форми округлог стола одржана је 27. октобра 2025. године у Привредној комори Србије, Регионална привредна комора Нови Сад, 30. октобра 2025. године у Привредној комори Србије, Регионална привредна комора Ниш и 7. новембра 2025. године у Дому инжењера ,,Никола Тесла", Београд и њима су присуствовали представници Агенције за енергетику Републике Србије, ЈП Србијагас Нови Сад, Транспортгас Србија д.о.о. Нови Сад, Југоросгаз - Транспорт д.о.о. Ниш, Стручно удружење за дистрибуцију природног гаса, НИС а.д. Нови Сад, ЈКП Топлана Ниш, Астер текстил д.о.о. Ниш, Нафтахем д.о.о. Сремска Каменица, ЈКП Суботицагас, ПАН - Леди д.о.о, Газпром Енергохолдинг Сербиа ТЕ ТО Панчево д.о.о., Гас Бечеј д.о. Бечеј, Транснафта а.д., Благојевић д.о.о. и Хипол д.о.о. Оџаци.

Електронским путем коментаре на Нацрт закона доставили су Агенција за енергетику Републике Србије, Стручно удружење за дистрибуцију природног гаса, НИС а.д. Нови Сад и Весна Пантелић.

**4) Да ли су у консултације укључени представници микро, малих и средњих привредних субјеката из регулисане области и осетљиве друштвене групе на које пропис утиче, представници удружења која се баве заштитом животне средине, као и представници удружења који се баве родном равноправношћу?**

Министарство је пропис поставило на сајт министарства [www.mre.gov.rs](http://www.mre.gov.rs) и Портал „еКонсултације”, тако да су коментаре, сугестије и предлоге могли да доставе сви заинтересовани субјекти.

**5) Наведите примедбе, сугестије и коментаре на текст прописа, достављене у току консултација које су усвојене.**

У периоду од 27. јуна 2025. до 14. јула 2025. године Mинистарство рударства и енергетике спровело је фазу консултација у току израде Нацрта закона о гасу, којом приликом је обавестило представнике свих органа јавне власти, заинтересоване стране и циљне групе из реда грађана и привредних субјеката, удружења грађана или привредних субјеката и других организација цивилног друштва, научно-истраживачких, струковних и других организација да је започело са израдом Нацрта закона о гасу. У том периоду, свим заинтересованим странама омогућено је да доставе на прописаном обрасцу коментаре и предлоге активности за Нацрт закона, имајући у виду тематске области, циљеве и мере дефинисане Полазним основама за израду Нацрта закона о гасу (метода прикупљања писаних коментара). Консултације су организоване путем портала „еКонсултације” (<https://ekonsultacije.gov.rs/topicOfDiscussionPage/496/3>).

Током трајања консултација, Министарство рударства и енергетике није примило писане коментаре.

У току јавне расправе примедбе, предлоге и сугестије су доставили: Агенција за енергетику Републике Србије, Стручно удружење за дистрибуцију природног гаса, НИС а.д. Нови Сад и Весна Пантелић. Примедбе, предлози и сугестије су се углавном односиле на изрицање новчаних казни од стране Агенције за енергетику Републике Србије, увођење појма „блокови потрошње” који би се примењивали на системе даљинског грејања и терминолошко унапређење текста Нацрта закона. Коначним текстом Нацрта закона, прихваћене су оне примедбе и сугестије учесника јавне расправе које су се односиле на предмет уређења Нацрта закона, а које доприносе уређењу области енергетике.

Преглед достављених примедби, сугестија и коментара на Нацрт закона о гасу које су усвојене приказан је у Извештају о спроведеној јавној расправи о Нацрту закона о гасу.

**6) Наведите примедбе, сугестије и коментаре на текст прописа, достављене у току консултација које нису усвојене и објаснити разлоге за њихово неприхватање.**

Преглед достављених примедби, сугестија и коментара на Нацрт закона о гасу које су усвојене приказан је у Извештају о спроведеној јавној расправи о Нацрту закона о гасу.